– Dette er så viktig at Senterpartiet vil fremme et Dokument 8-forslag i Stortinget for å få klargjort om det er flertall i Stortinget for en sånn underkastelse av EU-systemet i arbeidslivspolitikken.

Det sier stortingsrepresentant Per Olaf Lundteigen til ABC Nyheter.

Han reagerer sterkt på at Norsk Transportarbeiderforbund og LO har måttet gi opp en hevdvunnen, tariffestet fortrinnsrett norske havnearbeidere har hatt til å losse og laste i norske havner, slik ABC Nyheter skrev i går.

Norge har forpliktet seg til å følge EUs lover

Det skyldes at Høyesterett har konkludert med at EUs konkurranselover gjør at fortrinnsretten er ulovlig. På grunn av EØS-avtalen har Norge forpliktet seg til å følge EUs lover.

Trass i det har to LO-kongresser på rad vedtatt at norske tariffavtaler skal ha forrang ved konflikt med EØS-avtalen - uten at det ser ut til å ha noen virkning.

Et Dokument 8-forslag er forslag som ikke kommer fra regjeringen, men fra en eller flere stortingsrepresentanter.

Les: EØS-avtalen overkjørte tariffavtale, LO har vedtatt at det ikke skal skje

Skille Ap-Sp i arbeidslivet



Anne Enger Foto: NTB scanpix

– Helt fra daværende Sp-leder Anne Engers berømte uttalelse i debatten med Gro Harlem Brundtland om at Norge ville miste råderetten i arbeidslivspolitikken ved et EU-medlemskap, har Sps linje vært klar. Det skal ikke skje, sier Lundteigen.

– Denne saken viser at det er nettopp det som skjer, selv med EØS utenfor EU-medlemskap, legger han til.

Partene må forhandle innenfor den politiske virkeligheten som gjelder i dag, så jeg har stor respekt for deres opptreden.

Les også: Her er LO-ledelsens lite kjente EØS-bombe

Gro kalte nei-dronning løgner

EØS-avtalen ble inngått i 1992. To år senere kalte daværende statsminister Gro Harlem Brundtland (Ap) daværende Sp-leder og nei-dronning Anne Enger Lahnstein for løgner.

Gro Harlem Brundtland Foto: NTB scanpix

Ifølge Brundtland løy Lahnstein når hun påsto at EU-medlemskap ville påvirke norsk arbeidslivs regler. Det skjedde i den siste fjernsynsdebatten før folkeavstemningen i 1994 om norsk EU-medlemskap.

I dag forsikrer Arbeiderpartiet om at problemer med EØS i arbeidslivet er løsbare. Flere LO-forbund har gått inn for å si opp EØS-avtalen til fordel for en handelsavtale med EU, men fikk lite gjennomslag på årets LO-kongress.

Les også: Støre beklager dom mot havnearbeiderne i Høyesterett